Síðustu vikur hef ég af og til fundið fyrir svima , stundum svo svæsnum að ég er eins og blindfullur maður ; slaga og styð mig við veggi . Í morgun þegar ég fór á fætur kom þetta aftur yfir mig . Ég fór að velta fyrir mér hvað þetta gæti verið og ég komst að þeirri niðurstöðu að „ höfundarveiki “ mín hlyti bara vera komin á nýtt stig . Svimastigið . Og svo dreymir mig þetta stóra iðnaðarhúsnæði aftur og aftur . Og aftur og aftur hef ég sett skrifstofuna mína þar inn , inn í þetta gímald og hef hugsað mér að gera allt saman upp , gera allt fínt og fá fullt af góðu fólki til að hafa skrifstofu þarna með mér . Þetta dreymir mig endurtekið . En mér tekst hvorki að endurnýja húsnæðið af neinu viti og mér tekst heldur ekki að fá gott fólki með mér . Þetta er furðu óþægilegt ; bæði sviminn og draumurinn . Ég ætla í bíó í dag til að sjá Honeyland og þá verður allt gott aftur . Yo ! Bókmenntamoli : Jon Fosse er fæddur í Noregi ( árið 1959 ) og af mörgum talinn eitt mesta skáld Norðurlanda . Hann fékk bókmenntaverðlaun Norðurlandaráðs árið 2015 . Nú hefur Jon Fosse skrifað nýja bók sem er nýútkomin í Noregi og er hvorki meira né minna en 1250 síður . Í bókinni er enginn punktur . Norski titill bókarinnar er : Septologien . Sagan er svo löng að ákveðið var að gefa hana út í þremur bindum . Fyrsta bindið er komið í dreifingu og móttökurnar eru góðar , svo stórkostlegar að einn af gagnrýnendunum krafðist þess að fá að sprengja einkunnaskalann ( upp á við ) . Jon Fosse var spurður af hverju væri svo erfitt að útskýra hvað gerði bækurnar hans svona frábærar . Og skáldið svaraði í allri auðmýkt : „ Maður getur ekki endursagt góða tónlist , ekki heldur gott ljóð . Já , um hvað er bókin ? Ekkert ? Nei , en þú getur ekki sagt hvað það er . Það er eitthvað á bak við tungumálið sem gerir listina og skáldskapinn svo mikilvægan fyrir mig . Sem sagt þegar skáldskapurinn er góður . “ Á íslensku hafa komið út bækurnar Andvaka , Kvöldsyfja , Draumar Ólafs , Morgunn og kvöld og Þetta er Alla .